Il-Papa Franġisku assigura lil persuni b'diżabilità li l-Knisja hi darhom, hekk kif saħaq li l-Knisja hi komunità ta' persuni imperfetti u midinbin li jeħtieġu l-maħfra ta' Ġesu. Hekk kif illum qed jiġi mfakkar il-Jum Internazzjonali tal-Persuni b'Diżabilità, il-Vatikan ippublika messaġġ li fih il-Papa Franġisku esprima l-qrubija tal-Knisja mal-persuni b'diżabilità. "Il-Knisja hija tassew darek!" qal il-Papa, hekk kif żied li "aħna lkoll kemm aħna flimkien, aħna Knisja, għax Ġesù għażel li jkun il-ħabib tagħna… kulħadd għandu parti x'jaqdi; ħadd mhuwa sempliċi riserva." Iżda l-Papa żied li sfortunatament ħafna persuni b'diżabilità għadhom sal-lum trattati bħala barranin fis-soċjetà. Qal li tistgħu "tħossukom qed tgħixu bla ma tappartjenu u tipparteċipaw" u li "għad hemm ħafna affarijiet, li qed iċaħħdukom miċ-ċittadinanza sħiħa tagħkom." Id-diskriminazzjoni, innotta l-Papa, tibqa' turi wiċċha bil-kbir f'diversi livelli tas-soċjetà; tinqeda bil-preġudizzju, l-injoranza u b'kultura li ssibha bi tqila tapprezza l-valur li ma jitkejjilx ta' kull persuna. "Partikolarment, it-tendenza li għadha magħna li tqis id-diżabiltajiet – li huma riżultat ta' taħlita bejn ostakli soċjali u l-limitazzjonijiet ta' kull persuna – bħallikieku kienu xi forma ta' marda," kompla jgħid il-Papa Franġisku fil-messaġġ tiegħu. Id-diskriminazzjoni fil-Knisja Il-Papa qal ukoll li l-agħar forma ta' diskriminazzjoni hija n-nuqqas ta' kura spiritwali li xi kultant ħadet il-forma tar-rifjut mill-aċċess għas-sagramenti lil persuni b'diżabilità. F'dan ir-rigward, il-Papa enfasizza t-tagħlim tal-Knisja li "ħadd ma jista' jiċħad is-sagramenti lill-persuni b'diżabilità," għax Ġesù ma jsejħilniex qaddejja, nisa u rġiel b'inqas dinjità, imma ħbieb. Id-Dar tal-Providenza tingħata l-Premju taċ-Ċittadin Ewropew Iż-żminijiet tal-coronavirus ġabu t-tbatija Il-Papa qal li l-pandemija tal-Covid-19 qed tkompli timponi riperkussjonijiet gravi fuq il-ħajja ta' bosta persuni b'diżabilità "Ħafna ġew sfurzati jibqgħu d-dar għal perjodi twal; id-diffikultà esperjenzata minn ħafna studenti b'diżabiltà fl-aċċess għal għajnuniet ta' tagħlim mill-bogħod; l-interruzzjoni fit-tul ta' servizzi ta' kura soċjali f'għadd mhux żgħir ta' pajjiżi, u bosta tbatijiet oħra li kellkom tħabbtu wiċċkom magħhom," qal il-Papa Franġisku. Semma wkoll il-persuni li jgħixu f'faċilitajiet residenzjali u l-weġgħat ta' separazzjoni sfurzata mill-għeżież tagħħom. "F'dawk il-postijiet, il-virus kien aħrax u, minkejja d-dedikazzjoni tal-carers, sewa l-ħajja ta’ bosta u bosta nies. Kunu afu li jiena u l-Knisja qrib tagħkom bi mħabba u affezzjoni," żied jgħid il-Papa Franġisku. Irrimarka wkoll li l-Knisja tieqaf ma’ dawk li għadħom jitqabdu mal-virus u assigura lil persuni b’diżabiltàli l-Knisja tinsisti li kulħadd ikun ikkurat. Id-diżabiltà m’għandhiex iċċaħħad l-aċċess għall-aħjar kura disponibbli, żied il-Papa Franġisku. Importanti li nitolbu Il-Papa Franġisku saħaq ukoll dwar il-ħtieġa tat-talb li llum hija aktar urġenti minn qatt qabel. Dan filwaqt li kkwota lil Santa Tereża t’Avila u qal "fi żminijiet diffiċli, il-ħbieb ta’ Alla jeħtieġ li jkunu qawwija biex ikunu jistgħu jissapportjaw lil dawk li huma dgħajfa." "Dan iż-żmien tal-pandemija uriena biċ-ċar li aħna kollha dgħajfa u vulnerabbli," żied, filwaqt li qal li "irrealizzajna li aħna kollha fuq l-istess dgħajsa, fraġli u diżorjentati, imma fl-istess waqt importanti u bżonnjużi; aħna kollha msejħin biex naqdfu flimkien". U l-mezz ewlieni biex nagħmlu dan huwa preċiżament bit-talb, qal il-Papa Franġisku. Filmat: Manuel jaf li meta jiġi nieqes hemm id-Dar tal-Providenza tgħin lil ibnu In-Nazzjonijiet Magħquda u l-persuni b’diżabilità L-Assemblea Ġenerali tan-Nazzjonijiet Magħquda pproklamat l-osservanza annwali ta’ din il-ġurnata fl-1992, biex tippromwovi d-drittijiet u l-benessri tal-persuni b’diżabilità fl-isferi kollha tas-soċjetà u l-iżvilupp, u biex jiżdied l-għarfien tas-sitwazzjoni tal-persuni b’diżabilità f’kull aspett politiku, soċjali, ħajja ekonomika, u kulturali. Skont in-Nazzjonijiet Magħquda, aktar minn biljun persuna fid-dinja, jew 1 minn kull 7, għandhom xi forma ta’ diżabilità. Minn dawn, aktar minn 100 miljun huma tfal, li huma kważi erba’ darbiet aktar probabbli li jesperjenzaw vjolenza minn tfal mingħajr diżabilità. Is-Segretarju Ġenerali tan-Nazzjonijiet Magħquda, Antonio Guterres ukoll wassal messaġġ qabel il-Jum Internazzjonali tal-Persuni b’Diżabilità, fejn ħeġġeġ lill-komunità internazzjonali "biex tibni futur sostenibbli, inklużiv u ġust għal kulħadd." "Inħeġġeġ lill-pajjiżi kollha biex jimplimentaw bis-sħiħ il-Konvenzjoni dwar id-Drittijiet ta’ Persuni b’Diżabilità, iżidu l-aċċessibbiltà, u jneħħu ostakli legali, soċjali, ekonomiċi u oħrajn bl-involviment attiv ta’ persuni b’diżabilità u l-organizzazzjonijiet rappreżentattivi tagħhom," qal.